Broj: 711-I-1210-M-64/20-02-19

Zagreb, 3. kolovoza 2020.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić i Davorina Ivanjeka kao članova Povjerenstva, na temelju članka 30. stavka 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), **na zahtjev dužnosnika Lovre Kuščevića, zastupnika u Hrvatskom saboru do 22. srpnja 2020.g., za davanjem mišljenja Povjerenstva,** na 93. sjednici, održanoj dana 3. kolovoza 2020.g., daje sljedeće

**MIŠLJENJE**

1. **Dužnosnik Lovro Kuščević,** **zastupnik u Hrvatskom saboru do 22. srpnja 2020.g., ne može prije proteka dvanaest mjeseci od prestanka mandata saborskog zastupnika, istovremeno primati naknadu plaće povodom prestanka obnašanja dužnosti saborskog zastupnika i naknadu za obnašanje dužnosti općinskog i županijskog vijećnika, jer bi isto bilo protivno članku 7. podstavku d) ZSSI-a.**
2. **Dužnosnik Lovro Kuščević, zastupnik u Hrvatskom saboru do 22. srpnja 2020.g., može primati naknadu za obnašanje dužnosti općinskog i županijskog vijećnika pod uvjetom da ne prima naknadu plaće povodom prestanka obnašanja dužnosti saborskog zastupnika.**

Obrazloženje

Zahtjev za davanjem mišljenja Povjerenstva podnio je dužnosnik Lovro Kuščević, zastupnik u Hrvatskom saboru od 18. srpnja 2019.g. do 22. srpnja 2020.g. U knjigama ulazne pošte zahtjev je zaprimljen 23. srpnja 2020. pod poslovnim brojem 711-U-2537-M-64/20-01-4, povodom kojeg se vodi predmet broj M-64/20.

Člankom 3. stavkom 1. podstavkom 3. ZSSI-a propisano je da su zastupnici u Hrvatskom saboru dužnosnici u smislu navedenog Zakona. Stoga je i dužnosnik Lovro Kuščević povodom obnašanja navedene dužnosti dužan pridržavati se odredbi ZSSI-a.

Člankom 6. stavkom 1. i stavkom 2. ZSSI-a propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva koje je potom dužno, na zahtjev dužnosnika, dati obrazloženo mišljenje u roku od 15 dana od dana primitka zahtjeva.

Dužnosnik u zahtjevu postavlja pitanje smije li nakon prestanka mandata saborskog zastupnika prihvatiti naknadu kao općinski i županijski vijećnik, sukladno odlukama tih institucija.

Uvidom u registar dužnosnika utvrđeno je da je Lovro Kuščević obnašao dužnost zastupnika u Hrvatskom saboru do 22. srpnja 2020.g.

Člankom 4. stavkom 1. ZSSI-a propisano je da se plaćom dužnosnika, u smislu tog Zakona, smatra svaki novčani primitak za obnašanje javne dužnosti, osim naknade putnih i drugih troškova za obnašanje javne dužnosti.

Člankom 7. ZSSI-a propisana su zabranjena djelovanja dužnosnika te je između ostalog podstavkom d) predmetnog članka ZSSI-a propisano da je dužnosnicima zabranjeno primiti dodatnu naknadu za poslove obnašanja javnih dužnosti.

Člankom 20. stavkom 3. ZSSI-a propisano je da obveze koje za dužnosnika proizlaze iz članka 7. počinju danom stupanja na dužnost i traju dvanaest mjeseci od dana prestanka obnašanja dužnosti.

Člankom 5. Zakona o pravima i dužnostima zastupnika u Hrvatskom saboru („Narodne novine“, broj 55/00., 107/01., 86/09., 86/09., 91/10., 49/11., 12/12., 102/14. i 44/17.) propisano je da zastupnici koji su dužnost obnašali najmanje jednu godinu, nakon prestanka obnašanja dužnosti sve do početka ostvarivanja plaće po drugoj osnovi ili do ispunjenja uvjeta za mirovinu imaju, šest mjeseci od dana prestanka obnašanja zastupničke dužnosti, pravo na naknadu u visini plaće koju ostvaruje zastupnik na toj dužnosti, a sljedećih šest mjeseci pravo na naknadu u visini 50% plaće koju ostvaruje zastupnik na toj dužnosti, da zastupnici koji su dužnost obnašali manje od jedne godine, ali više od tri mjeseca, nakon prestanka obnašanja zastupničke dužnosti sve do početka ostvarivanja plaće po drugoj osnovi ili do ispunjenja uvjeta za mirovinu imaju, tri mjeseca od dana prestanka obnašanja zastupničke dužnosti, pravo na naknadu u visini plaće koju ostvaruje zastupnik na toj dužnosti, a sljedeća tri mjeseca pravo na naknadu u visini 50% plaće koju ostvaruje zastupnik na toj dužnosti.

Povjerenstvo ovdje ističe da se naknada plaće koju bivši dužnosnici (saborski zastupnici) ostvaruju nakon prestanka obnašanja dužnosti sukladno članku 5. Zakona opravima i dužnostima zastupnika u Hrvatskom saboru, također smatra plaćom dužnosnika u smislu članka 4. stavka 1. ZSSI-a.

Isto tako, Povjerenstvo ističe da se, unatoč činjenici da članovi predstavničkih tijela jedinica lokalne i područne ( regionalne) samouprave nisu dužnosnici u smislu ZSSI-a, navedene dužnosti smatraju javnim dužnostima u širem smislu, s obzirom na djelokruga rada, nadležnosti i ovlasti predstavničkih tijela jedinica lokalne i područne samouprave, kao i činjenicu da članove tih tijela biraju građani na neposrednim izborima.

Stoga, ukoliko dužnosnik nakon prestanka mandata zastupnika u Hrvatskom saboru za navedenu dužnost prima naknadu plaće isti ne može prije proteka dvanaest mjeseci od dana prestanka dužnosti istovremeno primiti i naknadu za obnašanje dužnosti člana predstavničkog tijela lokalne i područne (regionalne) samouprave, budući da bi time postupio protivno članku 7. podstavku d.) ZSSI-a. Ukoliko pak dužnosnik ne prima navedenu naknadu plaće isti po završetku mandata saborskog zastupnika ima pravo primati naknadu za obnašanje dužnosti općinskog i županijskog vijećnika.

Slijedom svega navedenog, Povjerenstvo je dalo mišljenje kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Dužnosnik Lovro Kuščević, elektronička dostava
2. Objava na internetskoj stranici Povjerenstva
3. Pismohrana